VENDIM
Nr. 82, datë 14.2.2018

PËR NGARKIMIN E AGJENCISË SË BLERJEVE TË PËRQENDRUARA PËR KRYERJEN E PROCEDURAVE TË PROKURIMIT PUBLIK, NË EMËR DHE PËR LLOGARI TË KRYEMINISTRISË, MINISTRIVE DHE INSTITUCIONEVE TË VARËSISË, PËR DISA MALLRA 
DHE SHËRBIME[footnoteRef:2][footnoteRef:3] [2:  Ky vendim është përafruar pjesërisht me:
Direktivën 2014/24/BE të Parlamentit Evropian dhe të Këshillit, datë 26 shkurt 2014, “Mbi prokurimin publik dhe që shfuqizon Direktivën 2004/18/KE”. Numri CELEX 32014L0024, Fletore Zyrtare OJ L 94, 28.3.2014, faqe 65–242.]  [3:  VKM nr. 82, datë 14.2.2018 është botuar në Fletoren Zyrtare nr. 22, datë 19 shkurt 2018.
VKM nr. 816, datë 31.12.2018 është botuar në Fletoren Zyrtare nr. 195, datë 10 janar 2019.] 

(Ndryshuar me VKM nr. 816, datë 31.12.2018, nr. 490, datë 10.7.2019, nr. 400, datë 14.5.2020)

[bookmark: _GoBack](I përditësuar)

Në mbështetje të nenit 100 të Kushtetutës, të pikës 3, të nenit 11, të ligjit nr. 9643, datë 20.11.2006, “Për prokurimin publik”, të ndryshuar, dhe të pikës 1, të nenit 2, të tekstit “Rregullat e prokurimit publik”, bashkëlidhur vendimit nr. 914, datë 29.12.2014, të Këshillit të Ministrave, “Për miratimin e rregullave të prokurimit publik”, të ndryshuar, me propozimin e ministrit të Brendshëm, Këshilli i Ministrave

VENDOSI:

1. 	Ngarkimin e Agjencisë së Blerjeve të Përqendruara, si organ qendror blerës, për prokurimin e fondeve buxhetore, me vlerë mbi kufirin monetar të prokurimeve me vlera të vogla, në emër dhe për llogari të Kryeministrisë, ministrive, institucioneve në varësi të Kryeministrit e të ministrave të linjës, për blerjen e mallrave dhe të shërbimeve, si më poshtë vijon: 
1.1. Blerje automjetesh; 
1.2. Blerje karburanti, përveç vajgurit Jet A1;
1.3. Blerje materialesh kancelarie;
1.4. Blerje orendish dhe pajisjesh për mobilim zyrash;
1.5. Blerje materialesh të ndryshme për pastrim; 
1.6. Blerje uniformash dhe elementesh të tjera përbërëse të tyre; 
1.7. Blerje këpucësh; 
1.8. Blerje pjesësh këmbimi për automjete, për shërbimet profilaktike;
1.9. Blerje tonerash; 
1.10. Sigurim automjetesh;
1.11. Shërbim gatimi dhe shpërndarje ushqimi;
1.12. Shërbim pastrimi; 
1.13. Shërbim lyerjeje dhe mirëmbajtjeje ndërtesash;
1.14. Riparim dhe mirëmbajtje automjetesh;
1.15. Botime, printime dhe materiale shtypshkrimi, me përjashtim të shtypshkrimeve dhe të letrave me vlerë që prokurohen sipas legjislacionit në fuqi; 
1.16. Blerje materialesh të buta dhe veshmbathje;
1.17. Riparim, mirëmbajtjeje sistemi të ngrohje-ftohjeve;
1.18. Mirëmbajtje impiantesh elektrike;
1.19. Blerje pajisjesh laboratorike, me përjashtim të atyre mjekësore;
1.20. Shërbime dezinfektimi;
1.21. shfuqizuar;
1.22. Blerje artikujsh ushqimorë;
1.23. Blerje pajisjesh kondicionimi;
1.24. Shërbim gjelbërimi;
1.25. Shfuqizuar.
2. Përjashtimisht, lejohet:
2.1  Ministria e Mbrojtjes t’i realizojë vetë procedurat e prokurimit për: 
a)  blerje uniformash, veshmbathjesh dhe elementesh të tjera përbërëse të tyre; 
b) blerje këpucësh.
2.2 Ministria e Mbrojtjes dhe institucionet e saj të varësisë të realizojnë vetë procedurat e prokurimit me objekt “Riparim dhe mirëmbajtje automjetesh”.
3. Përjashtohen nga zbatimi i këtij vendimi përfaqësitë diplomatike dhe konsullore të Republikës së Shqipërisë, të akredituara jashtë vendit, për nevojat e tyre, si dhe përfaqësuesit e institucioneve të tjera shtetërore të atashuar pranë tyre. Për këto kategori, procedurat për blerje automjetesh realizohen nga përfaqësitë diplomatike dhe konsullore të Republikës së Shqipërisë të akredituara jashtë vendit, sipas rregullave të tyre të brendshme.
3.1. Përjashtohet nga zbatimi i këtij vendimi Shërbimi Informativ i Shtetit, i cili lejohet t’i realizojë vetë procedurat e prokurimit, për plotësimin e nevojave me mallra dhe shërbime.
4. Lidhur me objektet e përmendura në pikat 1.1, 1.6, 1.7, 1.11, 1.12, 1.13, 1.14, 1.15, 1.17, 1.18, 1.19, 1.20, 1.22 dhe 1.24, të pikës 1, të këtij vendimi, Agjencia e Blerjeve të Përqendruara të qendërzojë/të fillojë kryerjen e procedurave të prokurimit me paraqitjen e çdo kërkese nga autoritetet kontraktore, të cilat përcaktojnë të dhënat teknike e sasiore të mallrave e shërbimeve që do të prokurohen, si dhe përllogaritjen e fondit përkatës.
4.1. Nëse Agjencia e Blerjeve të Përqendruara, gjatë verifikimit të përputhshmërisë së kërkesave të dërguara nga autoritetet kontraktore, me legjislacionin dhe standardet në fuqi, vlerëson se të dhënat teknike e sasiore të mallrave dhe të shërbimeve, të objekteve të prokurimit të qendërzuara, duhet të ndryshohen ose të saktësohen, i kërkon autoritetit kontraktor rishikimin e tyre përpara publikimit të procedurës.
5. Autoritetet kontraktore, institucionet e përmendura në pikën 1 të këtij vendimi, brenda 5 (pesë) ditëve nga njoftimi i Agjencisë së Blerjeve të Përqendruara, si organ qendror blerës, të dërgojnë pranë saj të dhënat teknike e sasiore dhe fondin përkatës për mallrat e shërbimet përkatëse.
Agjencia e Blerjeve të Përqendruara duhet të informojë Agjencinë e Prokurimit Publik në çdo rast kur konstaton mosrespektimin e afatit kohor të përcaktuar në këtë pikë.
6. Agjencia e Blerjeve të Përqendruara duhet të unifikojë specifikimet teknike për mallra dhe shërbime që prokurohen në mënyrë të përqendruar, sipas këtij vendimi, në përputhje me standardet e miratuara, në bashkëpunim me specialistët e fushave të institucioneve përgjegjëse ose specialistë të jashtëm, vendës a të huaj, e të hartojë katalogët e standardeve, të cilët miratohen me urdhër të ministrit të Brendshëm.
7. Agjencia e Blerjeve të Përqendruara duhet të prokurojë, nëpërmjet marrëveshjes kuadër, mallrat dhe shërbimet e vazhdueshme dhe/ose të unifikuara. Kategoritë konkrete të mallrave dhe shërbimeve, të cilat do të prokurohen nëpërmjet marrëveshjes kuadër, përcaktohen sipas udhëzimeve të Agjencisë së Prokurimit Publik.
Në këtë rast, Agjencia e Blerjeve të Përqendruara ka këto detyra dhe përgjegjësi:
a) Të zhvillojë procedurat e prokurimit deri në nënshkrimin e marrëveshjes kuadër;
b)  Të përllogarisë fondin limit për sasitë e pritshme të mallrave dhe të shërbimeve që do të prokurohen, bazuar në kërkesat, afatin e marrëveshjes kuadër dhe fondin limit të dërguar nga autoritetet kontraktore;
c) Të shqyrtojë ankesat e operatorëve ekonomikë;
ç) Të bashkërendojë punën me autoritetet kontraktore, për mbledhjen e përpunimin e të dhënave teknike e sasiore, të mallrave dhe shërbimeve të vazhdueshme dhe/ose të unifikuara;
 
d)  Të verifikojë përputhshmërinë e kërkesave të dërguara nga autoritetet kontraktore, me legjislacionin dhe standardet në fuqi;
dh) Të njoftojë autoritetet kontraktore që të lidhin një ose disa kontrata, sipas nevojave të tyre, brenda afatit dhe fondit të përcaktuar në marrëveshjen kuadër.
      8.  Në rastin kur Agjencia e Blerjeve të Përqendruara kryen procedura prokurimi për të lidhur kontratë dhe jo marrëveshje kuadër, ka këto detyra dhe përgjegjësi:
a) Të bashkërendojë punën me autoritetet kontraktore, për mbledhjen e përpunimin e të dhënave teknike e sasiore, të mallrave dhe të shërbimeve objekt prokurimi; 
b) Të verifikojë përputhshmërinë e kërkesave të dërguara nga autoritetet kontraktore, me legjislacionin dhe standardet në fuqi; 
c) Të përllogarisë fondin limit të kontratës për sasitë e mallrave dhe shërbimeve që do të prokurohen, para publikimit të tenderit, bazuar në kërkesat dhe fondin limit të autoriteteve kontraktore; 
ç) Të zhvillojë procedurat për prokurimin e këtyre mallrave dhe shërbimeve deri në shpalljen e fituesit;
d) Të shqyrtojë ankesat e operatorëve ekonomikë;
dh) Të njoftojë autoritetet kontraktore që të lidhin kontratë.
      9. Agjencia e Blerjeve të Përqendruara, në raste përjashtimore, mund të zhvillojë procedurë prokurimi edhe kur kërkohet nga një autoritet a një grup autoritetesh kontraktore, mallra a shërbime, që nuk janë përcaktuar në këtë vendim. 
10. Agjencia e Blerjeve të Përqendruara në rast se autoritetet kontraktore kanë kërkesa, pasi është bërë publikimi i njoftimit të kontratës së prokurimit, verifikon arsyet e vonesës dhe shpall procedurën e re të prokurimit për këto kërkesa. 
Agjencia e Blerjeve të Përqendruara duhet të informojë Agjencinë e Prokurimit Publik në çdo rast kur konstaton vonesa në paraqitjen e kërkesave nga autoritetet kontraktore, pas publikimit të njoftimit të kontratës.
11. Agjencia e Blerjeve të Përqendruara ka të drejtë të monitorojë në çdo kohë zbatimin e kontratave nga autoritetet kontraktore. Në përfundim të monitorimit harton një raport për korrektësinë dhe cilësinë e zbatimit të kontratës. Një kopje e këtij raporti i dërgohet Agjencisë së Prokurimit Publik.
12. Ngarkohet Agjencia e Prokurimit Publik të udhëzojë autoritetet kontraktore për zbatimin e këtij vendimi.
13. Agjencia e Blerjeve të Përqendruara, gjatë vitit 2019, merr masa për planifikimin dhe kryerjen e procedurave të prokurimit, për mallrat dhe shërbimet e mëposhtme, me qëllim të plotësimit të nevojave të autoriteteve kontraktore nga 1 janari 2020: 
a) Riparim, mirëmbajtje e sistemit ngrohje-ftohje; 
b) Riparim dhe mirëmbajtje automjetesh; 
c) Mirëmbajtje impiantesh elektrike; 
ç) shfuqizuar; 
d) Blerje artikujsh ushqimorë; 
dh) Blerje pajisjesh kondicionimi;
e) Shërbim gjelbërimi.
13/1. Përjashtimisht për vitin 2019, procedurat e prokurimit për blerje karburanti për nevojat e drejtorive të ujitjes dhe kullimit, kryhen nga vetë drejtoritë.
14. Përjashtimisht, për vitin 2018, autoritetet kontraktore, institucionet e përmendura në pikën 1 të këtij vendimi, të dërgojnë në Agjencinë e Blerjeve të Përqendruara, si organ qendror blerës, të dhënat teknike e sasiore dhe fondin përkatës për mallrat dhe shërbimet përkatëse, brenda datës 28 shkurt 2018.
15. Vendimi nr. 28, datë 14.1.2015, i Këshillit të Ministrave, “Për ngarkimin   e Ministrisë së Punëve të Brendshme, për kryerjen e procedurave të prokurimit publik, në emër dhe për llogari të Kryeministrisë, ministrive dhe institucioneve të varësisë, për disa mallra e shërbime”, i ndryshuar, shfuqizohet. 
16. Për zbatimin e këtij vendimi ngarkohen Agjencia e Blerjeve të Përqendruara dhe institucionet e përmendura në pikën 1.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

